Thomas Jensen (S), 2013-06-11:
Formålet med vækstplanen er at styrke de danske virksomheder, så vi kan fastholde og skabe nye arbejdspladser.
Så enkelt er det.
Det har vi Socialdemokrater kæmpet længe for, og det har Danmark hårdt brug for.
Under hr. Lars Løkke Rasmussens korte statsministertid blev der tabt 130.000 private arbejdspladser.
Regeringens samlede tiltag vil skabe mulighed for 150.000 nye private arbejdspladser frem til 2020.
Det er i det perspektiv, vækstplanen og dette lovforslag skal ses.
Regeringen er villig til at bruge de redskaber i værktøjskassen, der skal til for at sikre, at de danske virksomheder igen får fyldt ordrebøgerne op, får flere ansatte og får noget at rive i, sådan at flere danskere har noget at stå op til.
Dette lovforslag har to overordnede elementer, der vil lette byrderne og frigøre finansieringsmidler til udvikling for en lang række små og mellemstore virksomheder i Danmark.
For det første foreslår vi en række lavere energiafgifter, hvor bl.a. energiafgifterne på brændsler til proces nedbringes til EU's minimumsafgifter, og hvor virksomhedernes betaling af energispareafgiften på elektricitet afskaffes.
Det er tiltag, der direkte vil nedbringe virksomhedernes produktionsomkostninger og fjerne administrative byrder, så virksomhederne bliver mere konkurrencedygtige, kan afsætte flere varer og derved skabe flere nye private arbejdspladser.
For det andet vil vi med lovforslaget sikre, at virksomhederne får øget deres likviditet og dermed deres finansieringsmuligheder.
Den økonomiske krise har været hård ved vores mange små og mellemstore virksomheder, og regeringen har tidligere gjort meget for at sikre små og mellemstore virksomheders likviditet, bl.a. med udviklingspakken.
Med det her lovforslag giver vi endnu en håndsrækning til virksomhedernes likviditet.
Konkret forlænger vi fristen for, hvornår små og mellemstore virksomheder skal angive og betale moms.
Det sikrer større likviditet i de mange små og mellemstore virksomheder, og det gør, at de er bedre rustet til fremtiden.
Lovforslaget udgør endnu et kapitel i den store oprydning efter daværende statsminister hr. Lars Løkke Rasmussen og VKO-tidens mange erhvervsskadelige afgifter.
Regeringen har fra dag et lagt sig i selen for at rydde op efter daværende statsminister hr. Lars Løkke Rasmussens gøren og laden på erhvervs- og afgiftsområdet.
Vi har allerede afskaffet hr. Løkke Rasmussens iværksætterskat, hr. Løkke Rasmussens multimedieskat, hr. Løkke Rasmussens fedtafgift og hr. Løkke Rasmussens lastbilafgift.
Med det her lovforslag ændrer vi endnu en af hr. Lars Løkke Rasmussens uigennemtænkte afgifter, nemlig afgiften på farligt affald.
Den blev indført af VKO-flertallet i forbindelse med forårspakke 2.0 fra 2009.
Det var ikke en gennemtænkt afgift, og den ramte godt nok kun få virksomheder, men til gengæld ramte den så også de virksomheder særdeles hårdt.
Det gør vi med vækstplanen, og det gør vi med dette lovforslag.
Vi gør vores til, at de danske virksomheder skal være i topform og springe på det internationale opsving, når det kommer.
Vi har lyttet til lønmodtagerne ude på virksomhederne og slukørede arbejdsløse i a-kasser og på jobcentre.
Vækstplanen skal bidrage til, at både virksomheder og lønmodtagere får tilliden til fremtiden tilbage.
Nu har regeringen taget ansvar og forbedret virksomhedernes rammevilkår, og så er det virksomhedernes opgave at udnytte disse gunstige rammer til at kaste sig dygtigt ind i konkurrencen og skabe nye arbejdspladser.
Socialdemokraterne støtter skabelsen af nye arbejdspladser, og derfor stemmer vi for forslaget.